Кулиев Къайсын и щIыхькIэ
КъБР-м и цIыхубэ усакIуэ, СССР-м, РСФСР-м я Къэрал, Лениным и цIэр зезыхьэу щыта саугъэтхэм я лауреат Кулиев Къайсын дунейм щехыжа махуэм, мэкъуауэгъуэм и 4-м, гъэ къэси хуэдэу, абы и цIэр зезыхьэ уэрамым тет и фэеплъым удз гъэгъахэр тралъхьащ.
КъБР-м щэнхабзэмкIэ и министр Къумахуэ Мухьэдин пэкIур къыщызэIуихым жиIащ усакIуэшхуэр дунейм щехыжа махуэм и благъэхэр, и Iыхьлыхэр, и ныбжьэгъухэр, лъэпкъ интеллигенцэр, курыт еджапIэхэм щIэсхэр, и усэхэр фIыуэ зылъагъухэр зэрызэхуишэсар.
КъБР-м и Парламентым и УнафэщIым и къуэдзэ Жанатаев Сэлим къыщыпсалъэм щIалэгъуалэр къыхуриджащ, Кулиевым и щапхъэм тету, я Хэкур, абы щыпсэу лъэпкъхэр фIыуэ ялъагъуу псэуну.
— Нобэ илъэс 32-рэ мэхъу Кулиев Къайсын дунейм зэрехыжрэ. УсакIуэр зэрытхэкIыжар куэдым гущIыхьэ ящыхъуауэ зэрыщытар зэи сигу ихужыркъым. Хэкум и къуэ пэжу псэуа, абы и щхьэхуитыныгъэр къытхуэзыхьахэм ящыщ усакIуэ цIэрыIуэм и тхыгъэхэм ноби щIэупщIэ яIэщ, ахэр цIыхухэм зэIэпах. Урысейпсо, дунейпсо литературэхэм хэлъхьэныгъэфI хуэзыщIа усакIуэшхуэр зэи тщыгъупщэнукъым, — жиIащ тхыдэдж, тхакIуэ Опрышкэ Олег.
КъБР-м и ТхакIуэхэм я зэгухьэныгъэм хэт Балъкъыз Батий зэхуэсахэм ядэгуэшащ Кулиев Къайсын теухуа и гукъэкIыжхэмкIэ. Абы жиIащ цIыхухэр фIыуэ лъагъуным, дыхуэзыущий- уэ щыта усакIуэм хэлъа гуапагъэмрэ хьэл-щэн дахэхэмкIэ псори къыдихьэхыу зэрыщытар.
— Дон Iус Ростов и федеральнэ университетым и пщIантIэм мы махуэхэм къыщызэIуахащ Кулиев Къайсынрэ КIыщокъуэ Алимрэ я фэеплъ пхъэбгъу. Алимрэ Къайсынрэ яку зэныбжьэгъугъэ быдэ дэлъащи, Кулиевым и гугъу щытщIкIэ, КIыщокъуэри зыщыдгъэгъупщэ хъунукъым, — жиIащ КъБР-м и ТхакIуэхэм я зэгухьэныгъэм и правленэм и тхьэмадэ Беппаев МутIэлиб.
Философие щIэныгъэхэм я доктор, КъБКъУ-м и профессор Эфендиев Сэлихь жиIащ усакIуэ цIэрыIуэм и щIыхькIэ дунейпсо щIэныгъэ конференцхэр къызэрызэригъэпэщыр, докладхэр зэригъэхьэзырыр.
КъБР-м и школхэм щIыхь зиIэ я егъэджакIуэ Чочаевэ Нажабат Къайсын хуитха усэм къеджа нэужь, Шэджэм Ищхъэрэ, Безенги къуажэхэм я курыт еджапIэхэм щIэс цIыкIухэр Кулиевым и Iэдакъэ къыщIэкIа усэхэм къеджащ.
Шэджэм районым и щIыпIэ самоуправленэм и Iэтащхьэ Уэдыжь Хьэсанш жиIащ Кулиев Къайсын ныбжьэгъухэр, цIыхухэр илъытэу зэрыпсэуар. Апхуэдэуи къыхигъэщащ Кулиевым и IэдакъэщIэкIхэр щIэблэм ящIэмэ, усакIуэм мылIэжыныпсэ Iуту къазэрыдэгъуэгуры-
кIуэнур.
Зы дакъикъэкIэ Кулиевым хуэщыгъуа нэужь, и фэеплъым удз гъэгъахэр тралъхьащ. Зэхыхьэм хэтахэр Кулиев Къайсын и иужьрей махуэхэр щигъэкIуа, и цIэр зезыхьэ унэ-музей Шэджэм къалэм дэтым кIуащ. Къэбэрдей-Балъкъэрым и цIыхубэ усакIуэм къыщIэна щыгъынхэр, тхылъхэр, дэфтэрхэр, сурэтхэр щахъумэ музейм абыхэм зыщаплъы-
хьащ, усакIуэм и гъащIэмрэ и гуащIэмрэ тепсэлъыхьащ, и усэхэм къеджащ. Абы щагъэлъэпIащ Тхылъыр фIыуэ зылъагъухэм я зэгухьэныгъэм Кулиев Къайсын къызэралъхурэ илъэси 100 щрикъум и щIыхькIэ къызэригъэпэща зэпеуэм пашэ щыхъуа ныбжьыщIэхэр.
ТЕКIУЖЬ Заретэ.
Сурэтхэр Холлаевэ Любэ трихащ.
